## Barrachina reivindica una política hídrica basada en la inversió i la gestió davant de la “prohibició i l’abandó” del Govern d’Espanya

*** La Generalitat destinarà en 2025 un total de 99 milions d’euros dirigits a millorar o reparar infraestructures hidràuliques de la Comunitat Valenciana
* El conseller d’Agricultura exigix al Govern central més inversions en infraestructures hídriques i la transferència del Fons de Liquiditat Autonòmic**

El conseller d’Agricultura, Aigua, Ramaderia i Pesca, Miguel Barrachina, ha defés la ferma aposta del Consell per una política basada en la inversió, la modernització de regadius i el suport real a l’agricultor davant de les restriccions, la falta de finançament i l’absència de compromís per part del Govern d’Espanya. “Este Consell construïx, no destruïx”, ha assenyalat.

Barrachina ha fet estes declaracions durant l’acte celebrat amb motiu de la festivitat del patró de la Comunitat General d’Usuaris del Canal Xúquer-Túria.

Miguel Barrachina ha afirmat que “en els últims anys els regants valencians han fet un important esforç en la modernització de regadius, ja que més del 72 % de la superfície regable disposa ja de sistemes de reg localitzat d’alta freqüència per degoteig”.

“Això ha permés arribar a una eficiència excepcional en l’ús de l’aigua, amb consums ajustats a les necessitats reals dels cultius”.

Barrachina ha subratllat que la modernització de regadius no solament garantix la sostenibilitat del recurs, sinó que reforça la competitivitat de l’agricultura valenciana, especialment en zones a on la sequera és més intensa i duradora.

“Sense aigua no hi ha vida, només desert, i en este Consell ho tenim molt clar. Per això, defendrem fins a l’última gota que necessite la nostra terra”.

**Inversions hidràuliques per a 2025**

La Conselleria d’Agricultura ja ha convocat, per valor de 8 milions d’euros, ajudes destinades a les comunitats de regants per a la modernització d’infraestructures i sistemes de reg, en el marc del Pla estratègic de la PAC 2023-2027.

L’objecte d’estes ajudes és contribuir a una gestió eficient del recurs aigua mitjançant les inversions en modernització d’infraestructures i sistemes de reg.

El conseller també ha recordat que les inversions en infraestructures hidràuliques són vitals per a garantir la continuïtat del sector. “Per això, enguany reforcem la nostra aposta pels regants i destinem 38,8 milions en ajudes i en inversions per a la modernització de regadius”.

Barrachina ha incidit també en les inversions per a la reutilització d’aigües depurades, que “amb actuacions per valor de 18,7 milions d’euros, permetran que la Comunitat Valenciana continue sent la regió europea amb més volum d’aigua reutilitzada, a pesar que obres tan importants com les depuradores de Mont Orgegia, Racó de Lleó, Orihuela o Torrevieja no han sigut dutes a terme pel Govern de Sánchez”.

“Totes estes inversions, juntament amb les de proveïment d’aigua potable a municipis, obres de canalitzacions i les millores en basses de reg, així com les de reparació urgent d’infraestructures afectades per la dana i l’embassament de Buseo sumen un total de 99 milions d’euros destinats a infraestructures hidràuliques per a 2025, la qual cosa suposa un increment del 60 % respecte a l’any anterior”, ha assenyalat Miguel Barrachina.

Barrachina ha denunciat que tot este esforç s’està duent a terme sense suport del Govern d’Espanya “que manté asfixiada financerament la Comunitat Valenciana negant-se a transferir el Fons de Liquiditat Autonòmica (FLA) i que deixa sense oxigen el nostre sector primari”.

“El Govern ens nega l’aigua que necessitem, ens prohibix cultivar hortalisses d’hivern, ens nega el finançament i ens asfixia econòmicament. Ens vol convertir en un desert agrari i econòmic”, ha apuntat el conseller d’Agricultura.

Davant d’esta situació el conseller ha reiterat que el Consell continuarà lluitant pel sector agrari defenent el seu valor i reconeixent l’esforç diari de milers d’agricultors. “La vostra força i coratge per a afrontar els problemes del dia a dia és el que ens impulsa a continuar treballant per mantindre un camp de rendible, competitiu i sostenible”.

Fecha: 27/06/2025